SKRIFTLIG FORESPØRGSEL P-2521/01

af Diemut Theato (PPE-DE) til Kommissionen

(11. september 2001)

Om: Gennemførelsesbestemmelserne til visse bestemmelser i finansforordningen

I henhold til finansforordningens artikel 139 udarbejder Kommissionen i samråd med Europa-Parlamentet og Rådet gennemførelsesbestemmelser til finansforordningen.

Den 21. august 2001 vedtog Kommissionen forordning (EF) nr. 1687/2001(1) om ændring af gennemførelsesbestemmelserne. De fleste af de ændringer til Kommissionens oprindelige forslag (SEK(2001) 1890), Europa-Parlamentet havde krævet på mødet den 15. maj 2001, blev ikke overtaget.

1. Kommissionen bedes oplyse:

a) hvorfor den ikke har forsøgt at skabe enighed mellem Parlamentet, Rådet og Kommissionen om de ændringer, der skulle foretages?

b) hvorfor den ikke har hørt Europa-Parlamentet på ny, sådan som det krævedes i beslutning af 15. maj 2001?

2. Kommissionen bedes endvidere oplyse:

a) hvorfor den ikke har overtaget Parlamentets krav til sikring og styrkelse af den interne revisors uafhængighed (herunder navnlig klagemuligheder jf. reglerne for finansinspektøren)?

b) hvorfor den har svækket det oprindelige forslag og har givet afkald på bestemmelser, hvorefter den interne revisor ikke blot skulle kontrollere, at forvaltnings- og kontrolsystemerne var effektive, men også at de finansielle transaktioner var formelt rigtige og budgetforvaltningen økonomisk forsvarlig?

c) hvorfor den ikke har fulgt bestemmelserne i finansforordningens nye artikel 24 a(2), hvorefter der skulle vedtages gennemførelsesbestemmelser jf. artikel 139 for den interne revisors kontrol med budgettransaktionernes formelle rigtighed?

(1) EFT L 228 af 24.8.2001, s. 8.

(2) EFT L 111 af 20.4.2001, s. 2.

Svar afgivet på Kommissionens vegne af Michaele Schreyer

(5. november 2001)

Parlamentet fremsatte ti ændringsforslag i sin udtalelse af 15. maj 2001 om Kommissionens forslag til forordning om ændring af Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977(1). Denne udtalelse blev udformet efter drøftelser og kontakter med specielt Parlamentets Budgetkontroludvalg og dets ordfører. Der var også omfattende drøftelser med Rådet, Revisionsretten og Det Økonomiske og Sociale Udvalg, som alle vedtog udtalelser.

Kommissionens forordning (EF) nr. 1687/2001 af 21. august 2001 om ændring af Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977(2) blev vedtaget på grundlag af disse udtalelser.

1. Forordningen af 21. august 2001 medtager substansen i de fleste af Parlamentets ændringer, herunder dem, der vedrører den interne revisor, samt et antal ændringer foreslået af Rådet, Revisionsretten og Det Økonomiske og Sociale Udvalg.

Kommissionen var imidlertid nødsaget til at afvise visse ændringer, herunder nogle, der vedrørte den interne revisor, enten fordi de ikke var forenelige med reglerne for forbindelserne mellem institutionerne og med den nuværende finansforordning, eller fordi de var i modstrid med princippet om forsvarlig økonomisk forvaltning, f.eks. når det gælder behandlingen af interessekonflikter.

I henhold til finansforordningens artikel 139 skal Kommissionen vedtage gennemførelsesbestemmelserne efter høring af Parlamentet og Rådet, og efter at udtalelserne fra de øvrige institutioner er vedtaget. Dette blev bekræftet i udtalelse nr. 22/2001 af 23. februar 2001, som Parlamentets juridiske tjeneste afgav i forbindelse med vedtagelsen af Parlamentets beslutning om ajourføringen af forordningen om gennemførelsesbestemmelser til finansforordningen. Når Kommissionen har undersøgt de andre institutioners udtalelser, vil den vedtage den endelige forordning. En ny høring af de andre institutioner er ikke forudset.

2. Parlamentet vedtog et ændringsforslag, ifølge hvilket der skulle indsættes syv artikler om den interne revisor:

- De forslag, som vedrørte artikel 43c til 43g, var en gentagelse af bestemmelserne i finansforordningens artikel 24a og artikel 36, 39, 40, 41 og 43 i forordningen om gennemførelsesbestemmelser. Finansforordningens artikel 24a udvider de gældende bestemmelser vedrørende finansinspektøren til også at omfatte den interne revisor, bl.a. hvad angår dennes uafhængighed og garantier herfor.

- At gentage bestemmelser, der allerede indgår i samme afsnit af forordningen, ville være i modstrid med reglerne for korrekt affattelse af retsakter. Ikke desto mindre finder de pågældende bestemmelser, og specielt garantierne for uafhængighed, anvendelse på den interne revisor i medfør af henvisningerne hertil i finansforordningens artikel 24a.

- Der er også indskrevet garantier i charteret for Kommissionens interne revisionstjeneste, som blev vedtaget af Kommissionen den 31. oktober 2000.

- Hvad angår revisorens forpligtelser, omhandlede Kommissionens oprindelige forslag, i modsætning til, hvad der anføres i forespørgslen, ikke nogen kontrol af transaktionernes formelle rigtighed. Kommissionen har derfor ikke givet afkald på noget. Med hensyn til nærmere bestemmelser om kontrol afviste både Budgetkontroludvalget og plenarforsamlingen ændringsforslagene vedrørende fastsættelse af en minimumskontrol.

- En detaljeret beskrivelse af metoderne til at gennemføre intern revision ville ikke føje noget til de internationale professionelle standarder, der allerede anvendes, og som er tilstrækkelige til at sikre, at funktionen varetages professionelt.

- Kommissionens forordning omfatter imidlertid en kontrol af forsvarlig økonomisk forvaltning, hvilket er et bredere begreb end budgettransaktionernes formelle rigtighed, som der refereres til i forespørgslen.

- Endelig kunne ændringsforslaget, som gik ud på at indsætte en artikel 43b, ikke godtages, da det ikke var foreneligt med finansforordningens nye artikel 24a, som ikke tager højde for udnævnelse af underordnede revisorer.

3. Ikke desto mindre overtog Kommissionen substansen i de fleste af Parlamentets ændringsforslag, og den vil fortsætte med at tage fornødent hensyn til Parlamentets udtalelse i sine beslutninger om sådanne gennemførelsesbestemmelser.

(1) EFT L 315 af 16.12.1993.

(2) EFT L 228 af 24.8.2001.